5นิคมฯขอกู้ออมสินสร้างระบบป้องน้ำท่วม
ออมสินเผยมี 5 นิคมฯขอแบ่งเค้กเงินกู้ 1.5 หมื่นล้านบาทเพื่อพัฒนาระบบป้องกันน้ำท่วมแล้ว
15 ธ.ค. 2554

ออมสินเผยมี 5 นิคมฯขอแบ่งเค้กเงินกู้ 1.5 หมื่นล้านบาทเพื่อพัฒนาระบบป้องกันน้ำท่วมแล้ว   
นายบรรลือ  พันธ์พงษ์เจริญ รองผู้อำนวยการธนาคารออมสิน กลุ่มสินเชื่อธุรกิจ เปิดเผยว่า ตามที่รัฐบาลได้มอบหมายให้ธนาคารออมสินสนับสนุนสินเชื่อ เพื่อการพัฒนาระบบป้องกันอุทกภัยในพื้นที่นิคมอุตสาหกรรมต่างๆ ที่ได้รับผลกระทบอุทกภัยมีวงเงิน 1.5 หมื่นล้านบาทนั้น ขณะนี้มีนิคมอุตสาหกรรมเข้ามาติดต่อธนาคารออมสินตั้งแต่ วันที่ 25 พ.ย. -15 ธ.ค. 2554 แล้ว จำนวน 5 นิคม ได้แก่ นิคมอุตสาหกรรมบางปะอิน  นิคมอุตสาหกรรมโรจนะ นิคมอุตสาหกรรมบางกระดี นิคมอุตสาหกรรมนวนคร และนิคมอุตสาหกรรมสหรัตนนคร 
ทั้งนี้นิคมอุตสากรรมบางกะดี ได้แจ้งวงเงินที่จะขอกู้ในเบื้องต้นแล้วประมาณ 700 ล้านบาท ซึ่งอยู่ระหว่างการประเมินมูลค่าการก่อสร้าง คาดว่าจะแล้วเสร็จและส่งข้อมูลทางการเงินให้กับธนาคารพิจารณาสินเชื่อได้ภายในสิ้นเดือนธ.ค.นี้ ส่วนนิคมอุตสาหกรรมโรจนะ อยู่ระหว่างรออนุมัติแบบเขื่อนจากทางไจก้า ขณะที่นิคมอุตสาหกรรมนวนคร บางกะดี และสหรัตนนคร ได้เข้ามาติดต่อธนาคารเพื่อขอทราบรายละเอียดเบื้องต้นแล้วเช่นกัน ทั้งนี้ ทุกนิคมดังกล่าวยังไม่ได้เข้าสู่ขั้นตอนและกระบวนการพิจารณาสินเชื่อ อีกทั้งยังไม่เคยกำหนดเงื่อนไขให้ผู้ประกอบการนิคมนำโรงงานในนิคมมาค้ำประกันแต่อย่างใด
จากที่ก่อนหน้านี้  กระทรวงการคลัง ลงนามบันทึกข้อตกลงความร่วมมือ ระหว่างการนิคมอุตสาหกรรมแห่งประเทศไทย กับธนาคารออมสิน ในโครงการสนับสนุนสินเชื่อเพื่อการพัฒนาระบบโครงสร้างพื้นฐานเพื่อป้องกันอุทกภัยในพื้นที่นิคมอุตสาหกรรม เขตประกอบการอุตสาหกรรม สวนอุตสาหกรรม  มีวงเงิน 1.5 หมื่นล้านบาท ระยะเวลาโครงการ 7 ปี อัตราดอกเบี้ย 0.01 % ต่อปี ตลอดอายุโครงการ โดยรัฐบาลชดเชยส่วนต่างระหว่างต้นทุนเงินกับอัตราดอกเบี้ยที่เรียกเก็บกับผู้กู้ให้ธนาคารออมสิน โดยให้ธนาคารออมสินพิจารณาวงเงินให้กู้ตามความเหมาะสมของแต่ละโครงการ